এ বছরের দ্বিতীয়ার্ধে এসে যোগাযোগব্যবস্থার বেহাল দশা নিয়ে সর্বত্র ক্ষোভ-বিক্ষোভ দেখা দেয়। রোজার ঈদের আগমুহূর্তে মহাসড়কে দেখা দেয় মহাবিপর্যয়। ভঙ্গুর যোগাযোগ ব্যবস্থার কারণে ওই সময় ঢাকা-ময়মনসিংহ রুটে বাস চলাচল বন্ধ হয়ে যায়। এছাড়া সারাদেশের বিভিন্ন জেলার সঙ্গে রাজধানীর সড়ক যোগাযোগ ভেঙে পড়ে। ব্যাপক সমালোচনার মুখে পড়েন যোগাযোগমন্ত্রী সৈয়দ আবুল হোসেন। সংসদের দশম অধিবেশনের প্রথম দিনে এ নিয়ে মহাজোটের সংসদ সদস্যদের তোপের মুখে পড়েন মন্ত্রী। সংসদে তার পদত্যাগেরও আওয়াজ ওঠে।